প্রশ্নহীন আনুগত্য ভারতীয় রাজনীতির ধরন। অতএব, সম্পূর্ণ অ-প্রশিক্ষিত মানুষের ভরসায় কী ভাবে ‘মেক ইন ইন্ডিয়া’ হবে, কী ভাবেই বা আর্টিফিশিয়াল ইন্টেলিজেন্স-এর মতো নতুন এবং সর্বব্যাপী প্রযুক্তির বাজারে ভারত জায়গা করে নেবে, চার বছরে মানুষ জানতে চায়নি। শিক্ষাক্ষেত্রকে যে ভাবে সম্পূর্ণ অবহেলা করে এই সরকারের বাজেট, তাতে কি কখনও ভারতের পক্ষে কী উৎপাদন শিল্পে, কী নতুন যুগের তথ্যপ্রযুক্তিতে বিশ্বশক্তি হওয়া সম্ভব? নরেন্দ্র মোদী জানেন, মানুষ এই সব প্রশ্ন করবে না। ফলে, তিনি উত্তরও দেন না। সংসদে দাঁড়িয়ে তিনি সম্পূর্ণ মিথ্যে দাবি করতে পারেন যে ইউপিএ-র আমলে ব্যাঙ্কের অনাদায়ী ঋণের পরিমাণ ঢের বেশি ছিল। কারণ, তিনি জানেন, মানুষ পরিসংখ্যান ঘাঁটবে না। কেউ সেই তথ্য সামনে এগিয়ে দিলেও মানুষ ফিরে তাকিয়ে দেখবে না যে ইউপিএ আমলে যে অনাদায়ী ঋণ ছিল মোট ব্যাঙ্কঋণের ৩.৮ শতাংশ, মোদীর চার বছরে তা বেড়ে দশ শতাংশের গণ্ডি ছাড়িয়ে গিয়েছে। মানুষ প্রশ্ন করবে না, স্কিল ইন্ডিয়া, স্টার্ট আপ ইন্ডিয়া-র মতো প্রকল্প গোড়াতেই মুখ থুবড়ে পড়ল কেন? জানতে চাইবে না, বছরে এক কোটি চাকরির প্রতিশ্রুতি ঠিক কেন রক্ষা করতে পারলেন না প্রধানমন্ত্রী?